Worcester F 80 Distinctiones

180 Pastores ouium sumus

*Pastores ouium sumus*, [Gen. 47:3], quia omnes transferentes, secundum aliquam similitudinem transferunt, secundum Philosophum, *De tempore* 3. Iccirco nomen pastoris ad prelatum transferimus propter similitudinem officii quam reperimus.

¶ Nam pastor est supra gregem quam pascit sub domino cui seruit. Post aliquando cui succedit. Sic prelatus vel curatus qui est pastor spiritualis debet esse fidelis quantum ad gregem quem regit, humilis quantum ad regem cui serui, docilis quantum ad patrem quem prehabuint.

¶ Secundum hoc tanguntur hic tria que commendant sacerdotem. Primo fidelitas quantum ad regiminem subditorum quod notatur cum dicitur *pastores*. Secundo humilitas quantum ad observanciam diuinorum mandatorum ibi *ouium*. Tercio docilitas quandum ad imitacionem precedencium sanctorum ibi *sumus*.

¶ Circa primum nota quod pastor debet regere vtiliter, quod notatur ibi, *pastores*, non deridere per superbiam, vocando fratres ribaldos nec debet excoriare per cupiditatem, nec opprimere per crudelitatem, sed pascere per sagacitatem, Jer. 3[:15]: *Dabo vobis pastores iuxta cor meum*, qui pascant *vos scientia et doctrina*. Sed heu quia modo illud impletur, [3] Reg. vltimo [22:17]: *Vidi Israel dispersum in montibus,* sicut *oues non habentes* pastores.

¶ Secundo debet regere prudenter quod notatur ibi *ouium*, non luporum non concubinarum, non histrionum, sed subditorum, Joan. 21[:17]: *Pasce oues meas*. Sed heu quia hodie impletur illud Ezech. 34[:8, 7]: *Pastores pascebant semetimpsos*, *et* gregem meum *non pascebant*.

/fol. 278va/

Propterea audite pastores verbum Domini.

¶ Tercio debent regere veraciter ibi *sumus.* Non apparemus non similamus vt mercenarii, sed sumus in veritate, Joan. 10[:11]: *Ego sum pastor bonus*. Sed heu quia homine impletur illud Zach. 11[:17]: *Pastor et ydolum derelinquens gregem.*